3 pianiste, 1 fluitspeler in Jong Kunstenaarskonsert | Netwerk24
Deur Elretha Britz 19 Julie 2019 10:00
Die kunstenaars in die vierde aanbieding in die konsertreeks in Erin Hall, Rondebosch, is van die land se voorste jong klassieke musici, naamlik Beate Boshoff, Sakhile Humbane, Seiren Wi en Dominic Daula.
Boshoff, 'n pianis van Bethlehem in die Vrystaat, was verlede jaar die naaswenner van die klavierkategorie van die NJMK.
Humbane, die fluitspeler, was in 2015 die algehele wenner van die NJMK en Dominic Daula (pianis) is tans 'n nagraadse student aan die Royal Northern College of Music in Manchester,
Wi, wat in 2010 die prys ontvang het vir die belowendste semifinalis wat nie in die finale ronde van die NJMK gespeel het nie, is tans 'n student aan die Universiteit van Kaapstad (UK).
Werke van Philippe Gaubert, Francis Poulenc en Frank Martin sal uitgevoer word.
Michael Maas, die voorsitter van die NJMS, sê die doel met die konsertreeks is om die opkomende sterre blootstelling op die konsertverhoog te gee.
Hy het ook gesê die oudisies vir die NJMK is afgehandel en die 18 suksesvolle kandidate sal ná die konsert in die Erin Hall aangekondig word. Hulle ding mee om prysgeld van R145 000.
Die NJMK word vanjaar die 35ste keer gehou en vind van 8 tot 12 Oktober in die Hugo Lambrechts-ouditorium in Parow, Kaapstad, plaas.
Die Nasionale Jeugmusiekkompetisie word ondersteun deur die Oppenheimer Gedenktrust, die Rupert Musiekstigting, die Joan St Leger Lindbergh Charitable Trust, Nussbaumstigting, Nasionale Loterykommissie, Overstrand Kunste, die Kaapstad Teatertrust en die Ackerman Opvoedingstrust.
*Die kaartjies vir die konsert op 26 Julie in Erin Hall, kos R120 en R70 (studente, leerlinge en pensioentrekkers) by Computicket of by die deur. Wyn en sap is by die prys ingesluit.